b'\n_START_ARTICLE_\nZvedave \xc5\xbeenske\n_START_PARAGRAPH_\nZvedave \xc5\xbeenske (ital. Le donne curiose) so komi\xc4\x8dna opera v treh dejanjih (\xc5\xa1estih slikah) Ermanna Wolf-Ferrarija. Libreto je spisal dr. Luigi Sugana po istoimenskem delu Carla Goldonija. Krstna predstava je bila 27. novembra 1903 v M\xc3\xbcnchnu._NEWLINE_Opera je bila ve\xc4\x8dkrat na sporedu ljubljanske Opere. Prva uprizoritev je bila januarja 1926, naslednje julija 1950, januarja 1987, zadnja pa februarja 2004. Prvi prevajalec besedila v sloven\xc5\xa1\xc4\x8dino je bil Franjo Bu\xc4\x8dar, vse postavitve po drugi svetovni vojni pa so bile v prevodu Smiljana Samca.\n_START_SECTION_\nVsebina\n_START_PARAGRAPH_\nGodi se v Benetkah na za\xc4\x8detku 18. stoletja.\n_START_SECTION_\nPrva slika\n_START_PARAGRAPH_\nDru\xc5\xbeba prijateljev je ustanovila mo\xc5\xa1ki klub Amicizia, katerih glavni namen je zabava. Vodja kluba je Pantalone, lastnik hi\xc5\xa1e, v kateri se mo\xc5\xbeje zbirajo. Statut kluba pa strogo prepoveduje vstop \xc5\xbeenskam. Ravno ta prepoved pa mika nekatere soproge in h\xc4\x8derke \xc4\x8dlanov kluba; silna radovednost jih grize, kaj po\xc4\x8dnejo mo\xc5\xa1ki v klubu. Mo\xc5\xbeje medtem brezskrbno igrajo \xc5\xa1ah in damo ter berejo, vmes pa pade tudi kaka grenka \xc5\xa1ala o \xc5\xbeenskah. Eden izmed \xc4\x8dlanov Florindo je zaro\xc4\x8den in zato v klubu sklenejo, da mu priredijo slavnostno ve\xc4\x8derjo. Pantalonov prebrisani sluga Harlekin mora poskrbeti za to, da bo hi\xc5\xa1a dobro zalo\xc5\xbeena z jeda\xc4\x8do in s pija\xc4\x8do. Pri vsej gospodarjevi var\xc4\x8dnosti pa si Harlekin seveda \xc5\xa1e vedno poi\xc5\xa1\xc4\x8de priliko, da z mastnimi kra\xc4\x8dami in drugimi dobrotami osladi \xc5\xbeivljenje sebi in svoji izvoljenki Colombini.\n_START_SECTION_\nDruga slika\n_START_PARAGRAPH_\nIzbrana dru\xc5\xa1\xc4\x8dina \xc5\xa1tirih \xc5\xbeenskih temperamentov si beli glave in dopovedujejo druga drugi, kje in kak\xc5\xa1en je tisti kraj, kamor se zatekajo njihovi mo\xc5\xbeje. Beatrice, Ottavijeva \xc5\xbeena, meni, da tam kockajo, njena predrzna in premetena h\xc4\x8derka Rosaura pa celo misli, da imajo tam \xc5\xbeenske. Pri\xc5\xa1la je tudi Lilieva soproga z novico, da tam nekaj varijo in kuhajo, da so alkimisti, krivoverci, skratka, iz pri\xc4\x8dkanja, jezikanja, blebetanja in obrekovanja se izcimi sklep zdru\xc5\xbeenih \xc5\xbeensk, da na vsak na\xc4\x8din ugotovijo, kaj njihovi mo\xc5\xbeje delajo v tem skrivnostnem klubu. Njihova zvedavost gre celo tako dale\xc4\x8d, da bi ob tej priliki Harlekina, ki ga izpra\xc5\xa1ujejo, brez dvoma izmali\xc4\x8dile, \xc4\x8de se mu ne bi posre\xc4\x8dilo s predrzno zvija\xc4\x8do uiti._NEWLINE_Ko tedaj prideta o\xc4\x8de Ottavio in zaro\xc4\x8denec Florindo domov, pride med njima in \xc5\xbeenskami do burnega pogovora. Ker zaro\xc4\x8denec Rosauri ne dovoli vstopiti v klub, pade gospodi\xc4\x8dna celo v omedlevico, kakor ji je to svetovala zvita Colombina. Vendar je bil ves trud zaman, saj \xc5\xbeenske ne dobijo odgovorov na svoja vpra\xc5\xa1anja.\n_START_SECTION_\nPrva slika\n_START_PARAGRAPH_\nLelieva \xc5\xbeena Eleonora pregleduje suknji\xc4\x8d svojega mo\xc5\xbea. V njem najde listek, ki jo bo morda privedel na pravo sled. \xc5\xbdivahen prepir se vname, ko vstopi v sobo Lelio in pove, da mora po poslu z doma. Beseda da besedo, pogovor se razvije v zmerjanje, vpitje in ropotanje s stoli. Lelio zdirja iz sobe, toda zadnjo besedo ima kot po navadi njegova \xc5\xbeena.\n_START_SECTION_\nDruga slika\n_START_PARAGRAPH_\nV Ottavievi dru\xc5\xbeini se medtem tudi vr\xc5\xa1i prepir. Ko se niti prebrisani Rosauri niti njeni materi ni posre\xc4\x8dilo izvedeti kaj natan\xc4\x8dnej\xc5\xa1ega, ali celo dobiti klju\xc4\x8de tistega zloglasnega kluba, mora prisko\xc4\x8diti na pomo\xc4\x8d spet Colombina. Celo skodelico kave \xc2\xbbpo nesre\xc4\x8di\xc2\xab\xc2\xa0zlije na Ottavia, ki ravno ho\xc4\x8de s Florindom v klub. Ottavio mora sle\xc4\x8di moker suknji\xc4\x8d, \xc5\xbeene dobe klju\xc4\x8d, in stvar je opravljena. Tudi Rosauri se posre\xc4\x8di dobiti Florindov klju\xc4\x8d.\n_START_SECTION_\nPrva slika\n_START_PARAGRAPH_\n\xc5\xbdenske se odpravijo pred klub, toda spremlja jih smola. Colombino, ki se je preoblekla v mo\xc5\xa1kega in hotela odkleniti vrata kluba, razkrinka gospod Pantalone, Eleonoro preseneti Harlekin, Rosauro pa odkrije Florindo, ki se ves razo\xc4\x8daran poslovi od nje za vselej. Tako oba klju\xc4\x8da izgubijo. Colombina pa z zvija\xc4\x8do le premami Harlekina, ki je to pot dele\xc5\xbeen precej\xc5\xa1njih batin, kajti pri\xc5\xa1el je v trenutku najvzvi\xc5\xa1enej\xc5\xa1ega srda razo\xc4\x8daranih \xc5\xbeena, ki ga tako dolgo mikastijo, dokler jim ne izro\xc4\x8di svojih klju\xc4\x8dev. Zmagoslavno vstopijo \xc5\xbeene v "prepovedane" klubske prostore.\n_START_SECTION_\nDruga slika\n_START_PARAGRAPH_\n\xc5\xbdenske zvedavo pogledujejo skozi \xc5\xa1pranjo v sobo, kjer se mo\xc5\xbeje ravno gostijo. Ker bi vsaka \xc5\xbeelela biti spredaj in videti svojega mo\xc5\xbea, se pred vrati za\xc4\x8dnejo prerivati in jezikati. Harlekin vidi, da stvari ne gredo pravo pot, zato zbe\xc5\xbei. Tako dale\xc4\x8d gre \xc5\xbeenska zvedavost, da se od prerivanja vdro vrata in vse \xc5\xa1tiri \xc5\xbeenske se zakotalijo v sobo prav pred mizo. Ko jih presene\xc4\x8deni Pantalone o\xc5\xa1teje, ne zmanjka cmerikanja in moledovanja. A jim dobri mo\xc5\xbeje seveda radi vse odpustijo. Dru\xc5\xbeine se pomirijo, z veselo pesmijo in plesom skupaj nazdravijo Amicizii.'